### NN 147/2023 (12.12.2023.), Odluka o porezima Grada Paga

Grad Pag

2074

Na temelju članka 20. stavka 1. i članka 42. Zakona o lokalnim porezima (»Narodne novine« broj 115/16, 101/17, 114/22 i 114/23) i članka 29. Statuta Grada Paga (»Službeni glasnik Grada Paga«, broj: 5/21), na sjednici održanoj 30. studenoga 2023., Gradsko vijeće Grada Paga, donosi

ODLUKU

O POREZIMA GRADA PAGA

I. OPĆE ODREDBE

Članak 1.

Ovom se Odlukom utvrđuju porezi koje uvodi Grad Pag te:

1. za potrebe plaćanja poreza na potrošnju, visina stope poreza na potrošnju i nadležno porezno tijelo za utvrđivanje i naplatu poreza,

2. za potrebe plaćanja poreza na kuće za odmor, visina poreza na kuće za odmor, a ovisno o mjestu, starosti, stanju infrastrukture te drugim okolnostima bitnim za korištenje kuće za odmor, i nadležno porezno tijelo za utvrđivanje i naplatu poreza,

3. za potrebe plaćanja poreza na korištenje javnih površina, što se smatra javnom površinom, visinu, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza.

II. VRSTE POREZA

Članak 2.

Grad Pag uvodi sljedeće poreze:

1. porez na potrošnju,

2. porez na kuće za odmor i

3. porez na korištenje javnih površina.

1. Porez na potrošnju

Članak 3.

Porez na potrošnju alkoholnih i bezalkoholnih pića i piva plaća se po stopi od 3 %.

2. Porez na kuće za odmor

Članak 4.

Porez na kuće za odmor plaćaju pravne i fizičke osobe koje su vlasnici kuća za odmor na području Grada Paga.

Kućom za odmor smatra se svaka zgrada, dio zgrade ili stana koji se koriste povremeno ili sezonski.

Članak 5.

U Gradu Pagu određuju se ukupno tri zone za utvrđivanje i naplatu poreza na kuće za odmor i to: I. (prva), II. (druga) i III. (treća) zona.

U I. zoni porez na kuće za odmor plaća se u visini od 5,00 EUR po četvornom metru korisne površine godišnje.

U II. zoni porez na kuće za odmor plaća se u visini od 4,50 EUR po četvornom metru korisne površine godišnje.

U III. zoni porez na kuće za odmor plaća se u visini od 4,00 EUR po četvornom metru korisne površine godišnje.

U smislu stavka 1. ovog članka:

I. (prva) zona obuhvaća naselja: grad Pag, Šimuni, Košljun s Probojem, Bošana (s Dubravom, Sv. Markom i Sv. Marijom),

II. (druga) zona obuhvaća naselja: Vlašići, Dinjiška, Miškovići i Smokvica

III. (treća) zona obuhvaća naselja: Gorica, Vrčići i Stara Vasa (s Kukovićima i Šišinima).

Članak 6.

Porez na kuće za odmor plaća se na žiro-račun proračuna Grada Paga u roku od 15 dana od dana dostave rješenja o razrezu poreza.

Obveznici poreza na kuće za odmor moraju nadležnom upravnom odjelu Grada Paga dostaviti podatke o kućama za odmor koje se odnose na mjesto gdje se nalaze objekti, korisnu površinu te ostale podatke koji su bitni za utvrđivanje obveze.

Podatke iz prethodnog stavka obveznici su dužni dostaviti do 31. ožujka godine za koju se utvrđuje porez na kuće za odmor.

3. Porez na korištenja javnih površina

Članak 7.

Pod javnim površinama za potrebe plaćanja poreza na korištenje javnih površinama, smatraju se:

– javne zelene površine: gradski parkovi, drvoredi, živice, cvjetnjaci, travnjaci, gradske šumice, skupine ili pojedinačna stabla, dječja igrališta s pripadajućom opremom kao i drugi oblici vrtnog i parkovnog oblikovanja koji nisu proglašeni zaštićenim dijelovima prirode, javni sportski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice, javni objekti i slične površine koje su uređene i koriste se kao javne zelene površine,

– javne prometne površine na kojima nije dopušten promet motornim vozilima: trgovi, pločnici, javni prolazi, javne stube, prečaci, šetališta, pješačke i biciklističke staze, pješačke zone, pothodnici, podvožnjaci, nadvožnjaci, nathodnici, mostovi, tuneli, nogostupi, ako nisu sastavni dio nerazvrstane ili druge ceste,

– nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu,

– javna parkirališta, stajališta javnog gradskog prijevoza i slične površine koje se koriste za promet po bilo kojoj osnovi,

– kopneni dijelovi pomorskog dobra određeni zakonom koji su po svojoj prirodi namijenjeni općoj upotrebi,

– kopneni dijelovi na području plaža (izvan pomorskog dobra),

– površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine),

– neuređene površine javne namjene čije stavljanje u funkciju je u pripremi ili u tijeku,

– površine na kojima se sukladno zakonu kojim se uređuje komunalno gospodarstvo pružaju usluge obavljanja prometa živežnim namirnicama i drugim proizvodima.

U slučaju spora o tome što se smatra javnom površinom, odluku donosi Gradsko vijeće Grada Paga.

Članak 8.

Osnovica za obračun je iznos naknade za korištenje javne površine.

Porez na korištenje javnih površina obračunava se i plaća po stopi od 10 % na iznos osnovice.

Članak 9.

Porez na korištenje javnih površina plaća se na žiro račun proračuna Grada Paga u roku 15 dana od dana dostave rješenja o razrezu poreza.

Članak 10.

Od plaćanja poreza na korištenje javne površine izuzimaju se aktivnosti za predizborne, humanitarne, kulturne, športske, prosvjetno-edukativne i zdravstvene svrhe, te ostale svrhe koje odredi Gradonačelnik Grada Paga u svakom pojedinom slučaju.

III. NADLEŽNOST I PRIMJENA PROPISA

Članak 11.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza na kuće za odmor i poreza na korištenje javnih površina obavljat će nadležni upravni odjel Grada Paga.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza na potrošnju povjeravaju se Ministarstvu financija, Poreznoj upravi.

Poreznoj upravi za obavljanje poslova iz stavka 2. ovog članka pripada naknada u iznosu 5 % od ukupno naplaćenih prihoda.

Porezna uprava dužna je do 15. u mjesecu, za prethodni mjesec, Gradu Pagu dostaviti zbirna izvješća o utvrđenim i naplaćenim porezima.

IV. PRIJELAZNE I ZAVRŠNE ODREDBE

Članak 12.

Započeti postupci utvrđivanja i naplate gradskih poreza koji nisu dovršeni do dana stupanja na snagu ove Odluke dovršit će se po odredbama Odluke o porezima Grada Paga (»Službeni glasnik Grada Paga« broj 7/20).

Članak 13.

Na postupak utvrđivanja i naplate poreza iz ove Odluke, žalbu, obnovu postupka, zastaru, ovršni postupak, kazneni i prekršajni postupak i druga postupovna pitanja koja nisu uređena ovom Odlukom primjenjuju se odredbe Zakon o lokalnim porezima, Općeg poreznog zakona te Zakona o porezu na dohodak.

Članak 14.

Danom stupanja na snagu ove Odluke prestaje važiti Odluka o gradskim porezima Grada Paga (»Službeni glasnik Grada Paga« broj 7/20).

Članak 15.

Ova Odluka stupa na snagu 1. siječnja 2024., a objavit će se u Službenom glasniku Grada Paga«.

Klasa: 410-01/23-10/7
 Urbroj: 2198/24-05/01-23-4
 Pag, 30. studenoga 2023.

GRADSKO VIJEĆE GRADA PAGA

Predsjednica
 Jasna Magaš, v. r.